Diari Oficial de la Generalitat Valenciana


Sumari del DOGV 5712, del 27-02-2008 (2008/2074)

RESOLUCIÓ de 18 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i la Diputació Provincial de València per a la realització de la tercera fase del Pla d'Electrificació Rural de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5712

Data del DOGV
:   27-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/2074


Data del document
:   18-02-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Infraestructures i Transport
    * València
    * desenvolupament rural
    * subministrament d'energia elèctrica
    * cooperació administrativa
    * administració local

RESOLUCIÓ de 18 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i la Diputació Provincial de València per a la realització de la tercera fase del Pla d'Electrificació Rural de la Comunitat Valenciana. [2008/2074]  
La Generalitat i la Diputació Provincial de València han subscrit, després de la tramitació prèvia reglamentària, el 23 d'octubre de 2007, el conveni de col·laboració per a la realització de la tercera fase del Pla d'Electrificació Rural de la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0150/2008, i que figura com a annex d'esta resolució.  
Valencia, 18 de febrer de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Generalitat de la Comunitat Valenciana i la Diputació Provincial de València, per a la realització de la tercera fase del pla d'electrificació rural de la Comunitat Valenciana  
Valencia, 23 d'octubre de 2007  
Reunits  
D'una banda, Mario Flores Lanuza, conseller d'Infraestructures i Transport, en virtut de l'Acord del Govern Valencià de 14 de setembre de 2007.  
D'una altra banda, Alfonso Rus Terol, en qualitat de president de la Diputació de València, de conformitat amb el que preveu l'article 34 de la Llei 7/1985, de 2 d'abril, regulador de la bases de règim local, actua en nom i representació d'esta Diputació, en virtut de la facultat conferida pel Ple de la Diputació Provincial en la sessió de 23 de gener de 2007, assistit per Vicente Rafael Boquera Matarredona, secretari general d'aquella en funcions de fedatari públic, en compliment del que preveuen els articles 2h) i 3e) del Reial Decret 1174/1987, de 18 de setembre, pel qual es regula el règim jurídic dels funcionaris de l'administració local amb habilitació de caràcter nacional.  
Es reconeixen recíprocament capacitat legal per a atorgar el present conveni, i, en virtut d'això,  
Exposen  
1. Que és d'interés general de les institucions que subscriuen el present conveni desenvolupar els sectors i les activitats productives de la Comunitat Valenciana i, en concret, millorar la qualitat de vida dels ciutadans i el nivell de competitivitat industrial, fomentar la modernització de les infraestructures de caràcter energètic, i contribuir al desenvolupament energètic i social de les comarques menys avançades de la nostra Comunitat.  
2. Que la conselleria d'Infraestructures i Transport és competent en matèria d'energia en virtut del Decret 117/2007, de 27 de juliol, del Consell, pel qual s'aprova el reglament Orgànic i Funcional de la conselleria d'Infraestructures i Transport.   
3. Que, així mateix, el Reial Decret Legislatiu 781/86, de 18 d'abril, en l'article 28.1.f), assigna competències a les diputacions provincials en matèria de subministrament d'energia elèctrica.  
4. Que amb la continuació del Pla Valencià d'Electrificació Rural en el període 2007-2011 es pretén ampliar l'extensió de les xarxes de subministrament elèctric als nuclis de població aïllats i la millora de les instal·lacions de distribució d'energia elèctrica en el medi rural, a fi d'evitar l'aïllament d'algunes comarques, contribuir al desenvolupament i augmentar el nivell i la qualitat de vida dels seus habitants, així com a la millora de les infraestructures de subministrament elèctric de les activitats productives.  
5. Que el 22 d'abril de 1996 la Diputació Provincial de València i la conselleria d'Indústria i Comerç van subscriure un conveni singular per a la realització del Pla d'Electrificació Rural de la Comunitat Valenciana, l'execució del qual es va establir per al període de vigència d'este. El dit conveni es va subscriure a l'empara del conveni marc de col·laboració en matèria d'indústria i comerç, firmat entre la Generalitat i la Diputació Provincial de València el 22 d'abril de 1996.  
6. Que el 20 de desembre de 2000 la Diputació Provincial de València i la conselleria d'Indústria i Comerç van subscriure un nou conveni singular amb la finalitat de continuar el Pla Valencià d'Electrificació Rural i la seua aplicació a la província de València.  
7. Que la continuïtat del Pla d'Electrificació Rural de la Comunitat Valencià l'any 2007, a través de l'orde de la conselleria d'Infraestructures i Transport, sobre concessió d'ajudes en matèria d'electrificació rural per a l'exercici 2007, en col·laboració amb la Diputació Provincial de València per mitjà del cofinançament de projectes, així com la previsió de continuar l'execució d'este pla fins a l'any 2011, fa aconsellable la renovació del conveni subscrit entre les dos institucions el 20 de desembre de 2000.  
8. Que la Diputació Provincial de València, com a entitat local centralitzadora d'interessos supramunicipals, manifesta un especial interés a coordinar els seus esforços amb els de la Generalitat per a la millora i el desenvolupament de les activitats econòmiques de la seua província, amb l'objectiu d'aconseguir una major coordinació institucional.  
9. Que l'instrument principal del Pla Valencià d'Electrificació Rural seran les ajudes de les administracions autonòmica i provincial, destinades a la millora de les dites infraestructures, a través del cofinançament de projectes d'electrificació rural que redunden en la millora de la qualitat de vida dels habitants del medi rural.  
10. Que les administracions firmants estaran interessades en la col·laboració per a l'adequada promoció i ordenació de l'electrificació rural en la província de València, que contribuïsca al desenvolupament econòmic equilibrat i harmònic dels municipis i les comarques.  
En consideració amb l'anterior els que compareixen i en virtut de la representació que tenen, formalitzen el present conveni d'acord amb les següents:  
Clàusules  
Primera. Constituïx l'objecte del present conveni establir les directrius de col·laboració entre les administracions públiques firmants per a la continuació del Pla Valencià d'Electrificació Rural (d'ara en avant PLAVER) i la seua aplicació a la província de València.  
Esta fase del PLAVER consistirà en un conjunt d'actuacions destinades al finançament parcial d'obres i instal·lacions de distribució i subministrament d'energia elèctrica que suposen una millora en la qualitat de vida dels habitants de la Comunitat Valenciana i de les infraestructures elèctriques al servici de les activitats productives.  
Segona. Esta fase del PLAVER tindrà una duració de cinc anys, i es desenvoluparà durant el període 2007-2011. Els recursos financers es distribuiran anualment entre les parts en la proporció que estes acorden i amb la dotació que consignen en els seus respectius pressupostos a estos efectes.  
Tercera. L'execució del pla s'instrumentarà per mitjà de la concessió d'ajudes a projectes d'inversió presentats per corporacions locals, empreses i cooperatives elèctriques.  
A este efecte, la conselleria d'Infraestructures i Transport procedirà a dictar la corresponent norma reguladora de la concessió d'ajudes, i establirà el procediment, les condicions i els requisits per a accedir a esta.  
Quarta. La selecció, l'avaluació i l'assignació de la quantia de les ajudes a què es referix l'apartat anterior es realitzarà de forma conjunta entre les parts, per mitjà d'una comissió mixta d'avaluació, qualificació i seguiment, i en els termes següents:  
1. La conselleria d'Infraestructures i Transport i la Diputació de la Província de València realitzaran de manera conjunta l'avaluació de projectes que quedaran inclosos en el pla.  
2. Així mateix, la conselleria d'Infraestructures i Transport podrà establir acords concrets amb les empreses elèctriques per a incloure determinades obres i instal·lacions en el pla, en els termes que preveu el present conveni.  
3. Una vegada avaluades les sol·licituds presentades a la convocatòria d'ajuda, esta comissió remetrà estes, acompanyades del corresponent informe de valoració, la proposta de subvenció a la Direcció General d'Energia, de la conselleria d'Infraestructures i Transport.  
4. El percentatge anual de fons del pla que s'han de destinar a estos projectes, així com el límit màxim i la distribució de l'ajuda pública, s'acordarà posteriorment entre les parts, dins dels límits especificats en la clàusula cinquena d'este conveni.  
5. La determinació de la quantia de l'ajuda per a cada obra o instal'lació concreta s'establirà en funció de criteris objectius de servici públic i interés social.  
Cinquena. El percentatge de participació de la conselleria d'Infraestructures i Transport i la Diputació Provincial en les ajudes públiques es basarà en el criteris següents:  
- El límit d'ajuda pública s'establirà en el 40 per cent del cost d'execució de l'obra o de la instal·lació. Amb caràcter excepcional i en compliment dels requisits que a l'efecte establisca la norma de la conselleria d'Infraestructures i Transport reguladora d'estes ajudes, alguns projectes podran rebre una subvenció pública superior al 40 per cent del cost de l'obra, per raó del seu interés social i si ho permeten les disponibilitats pressupostàries de les administracions firmants.  
- La Diputació Provincial aportarà, amb caràcter general, fins a un 15 per cent del cost considerat de l'obra, i podrà variar el dit percentatge a la seua discreció i en funció de la seua corresponent consignació pressupostària.  
- La conselleria d'Infraestructures i Transport aportarà, amb caràcter general, fins a un 25 per cent del cost de l'obra corresponent al projecte presentat, i podrà variar el dit percentatge en funció de la seua corresponent consignació pressupostària anual.  
Sisena  
1r) Esta comissió estarà integrada per:  
a) En representació de la conselleria d'Infraestructures i Transport:  
- El director general d'Energia.  
- El cap de l'Àrea d'Energia de la Direcció General d'Energia.   
b) Dos representants de la Diputació Provincial de València, designats pel seu president.  
2n) Els mencionats representants podran estar acompanyats dels col·laboradors que consideren oportú, a l'efecte d'assessorament tècnic.  
3r) Actuarà com a secretari de la comissió, el cap de l'Àrea d'Energia de la Direcció General.  
Setena. L'incompliment per qualsevol de les parts d'allò que s'ha estipulat en el present conveni pot donar lloc a la denúncia i a la resolució d'este.  
Huitena. El present conveni tindrà una vigència des de l'1 de gener de 2007 fins al 31 de desembre de 2011, sempre que estiguen dotades de les corresponents consignacions anuals per al Pla Valencià d'Electrificació Rural en els pressupostos de les administracions firmants.  
I com a prova de conformitat, les parts que intervenen firmen el present document, en dos exemplars, al lloc i en la data al principi indicats.  
El conseller d'Infraestructures i Transport. Mario Flores Lanuza  
El president de la Diputació Provincial de València. Alfonso Rus Terol  
El secretari general de la Diputació Provincial de València. Vicente Rafael Boquera Matarredona